Predkladacia správa

               
Materiál sa predkladá na základe Plánu legislatívnych úloh vlády na rok 2013 a čiastočne ako iniciatívny materiál. Návrh zákona  rozširuje funkcionalitu registra účtovných závierok  a navrhuje zmeny, ktoré znížia administratívnu záťaž účtovných jednotiek v súvislosti s účtovníctvom. Návrhom zákona sa transponuje smernica Európskeho parlamentu a Rady 2012/6/EÚ o mikrosubjektoch. 
Zámerom novely zákona o účtovníctve je prijatie legislatívnych opatrení na zníženie administratívnej záťaže pre podnikateľov účtujúcich v sústave podvojného účtovníctva, pre účtovné jednotky nezriadené na účely podnikania a tiež pre fyzické osoby podnikateľov účtujúcich v sústave jednoduchého účtovníctva. 
Návrh zákona je v súlade s Ústavou Slovenskej republiky, inými  právnymi predpismi Slovenskej republiky, medzinárodnými zmluvami a právom Európskej únie. Tento súlad je spracovaný formou doložky zlučiteľnosti a tabuľky zhody.
Návrh zákona si nevyžiada dodatočné finančné prostriedky zo štátneho rozpočtu, pričom kapitálové výdavky budú financované z prostriedkov kapitoly Ministerstva financií SR. Návrh zákona nezakladá dodatočné nároky na rozpočty obcí a vyšších územných celkov, nemá  ekonomický, environmentálny vplyv, sociálny vplyv a má pozitívny vplyv na podnikateľské prostredie a zníženie administratívnej záťaže podnikateľov.
Účinnosť novely zákona sa navrhuje 1. januára 2014.
            Predkladaný materiál bol predmetom medzirezortného pripomienkového konania a predkladá sa s rozporom k pripomienke Ministerstva hospodárstva SR a Republikovej únie zamestnávateľov k § 19 ods. 1 zákona č. 431/2002 Z. z. o účtovníctve v znení neskorších predpisov, ktorým sa ustanovujú podmienky pre povinnosť nechať si overiť účtovnú závierku audítorom. 
            Návrh zákona je predmetom vnútrokomunitárneho pripomienkového konania.